Пасля пачатку вызваленчага паходу Чырвонай арміі ў Заходнюю Беларусь у многіх месцах пачаліся выступленні рэвалюцыйна настроеных жыхароў. У Моладаве 18 верасня 1939 г. Генрых і Марыя Скірмунты як прадстаўнікі варожага класа памешчыкаў былі арыштаваны мясцовым рэўкамам, у складзе якога была большасць сялян. Спачатку Скірмунтаў перавезлі ў Моталь, дзе знаходзілася гміна, а потым зноў у Моладава. Тут іх 20 верасня незаконна расстралялі, а ў суседнім лесе закапалі. Па звестках мясцовых жыхароў, целы з месца пахавання забралі супрацоўнікі НКВД. Магчыма, ахвяры былі пахаваныя ў парку, на могілках. Ніякай адказнасці за зайбойства ніхто не панёс. На месцы меркаванага пахавання па ініцыятыве пінскіх краязнаўцаў у сакавіку 1995 г. усталяваны памятны крыж.